અને સાહિત્ય. એમાંય હાળું પાછું બહુ આવે છે. લેખો છપાય એ કરતાં સાભારપરત બહુ આવે. સાસરે વળાવેલી દીકરી ઘેર પાછી આવે ત્યારે દીકરીના બાપને લાગે એવો આઘાત લાગતો. મારા વા’લા બધા જ પત્ર-મેગેઝિનના તંત્રી-સંપાદકો એક વાતે સંપી ગયેલા કે વિનોદ ભટ્ટની કૃતિ છાપવાનું આપણું ગજું નહીં. હું ઈશ્વરને કાયમ પ્રાર્થના કરતો કે બુદ્ધિવિહીનોને સદ્્બુદ્ધિ આપો. આપી. મારું કહેવું માનીને ઈશ્વરે તેમને મારા હાસ્ય સમજવાની યથાયોગ્ય શક્તિ આપી. પછી તો મારાં પુસ્તકો છપાવા માંડ્યાં. લાગતાં વળગતાઓએ નાના-મોટા, તેમની શક્તિ પ્રમાણેનાં ઇનામો આપ્યાં છે. કશું મેળવવાનું બાકી રહી જતું નથી. હા, એક નોબેલ પ્રાઇઝ હજી બાકી છે, પણ મારે એ જોઈતું નથી. નોબેલ પ્રાઇઝ કમિટીને મેં જણાવી દીધું છે કે નોબેલ પ્રાઇઝ માટે કોઈ મારું નામ મૂકે તો રદ કરજો. આપણે આ પ્રાઇઝ લઈને કોઈની ઇર્ષ્યાને પાત્ર નથી બનવું. બાગમાં બેઠેલ ગુલાબ રાતરાણીનાં ફૂલની અદેખાઈ કરે છે? હું પણ ઉમાશંકરની પેઠે મારી નિષ્ફળતાઓને વગોળું છું ત્યારે મને થાય છે કે મારા જીવનમાં જો આટલી બધી નિષ્ફળતા ન આવી હોત તો હું એક ટુચકાબાજ મટી હાસ્યલેખક ન બની શક્યો હોત.